́жєства въ любвѝ и єдиномы́сліи сохранѝ:супру́ги, во враждѣ̀ и раздѣле́ніи су́щыя, умирѝ:ма́теремъ, дѣ́ти родя́щымъ, ско́рое пода́ждь разрѣше́ніе:младе́нцы воспита́й, ю́ныя уцѣлому́дри, ѿве́рзи ѝмъ у́мъ къ воспрія́тію вся́кагѡ поле́знагѡ уче́нія, стра́ху бж҃ію и воздержа́нію и трудолю́бію наста́ви:ѿ дома́шнія сва́ры єдинокрѡ́вныя лю́ди ми́ромъ и любо́вію ѡградѝ:сирота́мъ бу́ди мт҃и, ѿ вся́кагѡ поро́ка и скве́рны ѿвратѝ я̀, и всему̀ бл҃го́му и бг҃оуго́дному научѝ, прельщє́нныя же и во грѣ́хъ и въ нечистоту̀ па́дшыя изъ̑ бе́здны поги́бели изведѝ:вдови́цамъ бу́ди утѣ́шительница и помо́щница, ста́рости бу́ди же́злъ:ѿ внеза́пныя сме́рти безъ̑ покая́нія всѣ́хъ на́съ изба́ви, и всѣ̂мъ на́мъ хрс̑тіа́нскую кончи́ну жи́зни на́шея безболѣ́знену, непосты́дну, ми́рну и до́брый ѿвѣ́тъ на стра́шнѣмъ судѣ̀ хрс̑то́вѣ да́руй:преста́вльшыяся въ вѣ́рѣ и покая́ніи ѿ житія̀ сегѡ̀ со а́гг҃лы и всѣ́ми ст҃ы́ми жи́ти сотворѝ:сконча́вшымся внеза́пною сме́ртію млс̑тива бы́ти сн҃а твоего̀ умолѝ, и ѡ всѣ́хъ усо́пшихъ па́че же ѡ си́хъ, ѝже не и́мутъ сро́дникѡвъ, ѡ упокое́ніи и́хъ моля́щихся, сама̀ бу́ди непреста́нная и те́плая мл҃твенница и хода́таица:да всѝ на нб҃сѝ и на землѝ вѣ́дятъ тя̀, я́кѡ тве́рдую и непосты́дную предста́тельницу ро́да хрс̑тіа́нскагѡ, и сіѐ вѣ́дуще, сла́вятъ тя̀ и тобо́ю сн҃а твоего̀, со безнача́льнымъ єгѡ̀ ѻц҃е́мъ и єдиносу́щнымъ єгѡ̀ дх҃омъ, ны́нѣ и при́снѡ и во вѣ́ки вѣкѡ́въ